'Spelers verstaan almal moet las dra' | Netwerk24
Raelene Castle, uitvoerende hoof van die Australiese Rugbyunie. Foto: Getty Images
RA is in die moeilikheid oor die Covid-19-pandemie en sy swak finansiële posisie. RA het onlangs kostebesparingsmaatreëls aangekondig, soos die aflegging van personeel en die besnoeiing van salarisse, wat tot groot onmin gelei het.
Verskeie prominente oudspelers, soos Nick Farr-Jones, het Raelene Castle, uitvoerende hoof van RA, se kop geëis.
RA het Sondag egter in 'n verklaring gesê sy gesprekke met die spelersvereniging was "positief en robuus" en dat albei partye ooreengekom het om met die besprekings voort te gaan.
"Rugby Australië bly daarop gefokus om 'n regverdige en billike ooreenkoms met die spelers te bereik, wat sal help om die langtermyntoekoms van die spel te verseker," lui die verklaring.
"Ons verwelkom ook onlangse opmerkings van Wêreldrugby dat hy alle nasionale unies sal help om deur dié moeilike tydperk te navigeer. Die spelers verstaan dit is 'n las wat deur almal gedeel moet word." – Reuters